Új nForce chipkészletek a láthatáron - HWSW
2003. június 10. 17:06:59
Új nForce chipkészletek a láthatáron
Az NVIDIA júliusban kezdi meg nForce3 Pro 150 alaplapi chipkészletének sorozatgyártását, pár hónappal később pedig már az nForce3 Pro 250 is a gyártósorokon lehet. Az év végére már a PCI Expresst támogató NVIDIA chipkészletek mintapéldányai is elkészülhetnek.
Az NVIDIA nForce3 Pro 150 chip(készlet) AMD Athlon 64 és Opteron processzorokat támogat, együttműködik az AGP8X eszközökkel, kezeli az USB2.0 perifériákat, az ATA/133 merevlemezeket, ezen felül integrált 10/100 Mbps Ethernet-vezérlőt is tartalmaz. Az nForce3 Pro 250 már Serial-ATA kontrollert és Gigabit Ethernet vezérlőt is rejt.
A vállalat ezek mellett dolgozik egy Crush K8G3 kódnevű chipkészleten is, amely az AMD 64 bites processzoraival működik majd együtt és integrált videovezérlőt tartalmaz. Ennek a terméknek a paraméterei egyelőre ismeretlenek, a megjelenése minden bizonnyal az év végén vagy a jövő év elején várható.
Eközben az NVIDIA gőzerővel dolgozik az nForce2-höz szánt új southbridge chipek fejlesztésén is, amelyek várhatóan szeptemberben mutatkozhatnak be az alaplapokon. Az MCP-S a jelenleg MCP-T néven ismert lapkát váltja majd le, annak minden korábbi funkcióját megtartva. A professzionális felhasználók számára az MCP-S chipből készül egy Gigabit Ethernetet támogató változat is, amelynek neve MCP-S1000 lesz.
Aa MCP-S chip 800 Mbyte/sec sebességű Hyper-Transport interfészen keresztül csatlakozik a northbridge-hez. Az MCP-S támogatja Serial-ATA 150 és a Parallel-ATA 33/66/100/133 perifériákat, hat USB2.0 eszköz kezelésére képes, és három FireWire eszköz csatlakoztatható hozzá. Az NVIDIA MCP-S természetesen beépített Dolby Digital 5.1 enkódert is tartalmaz.
2019. szeptember 24. 08:49